Vojvoda Alba je leta 1565 spremljal Filipovo soprogo, kraljico Elizabeto na srečanje z njeno materjo Katarino Medičejsko, ki je ob svojem sinu, francoskem kralju Karlu IX. (takrat je postal polnoleten) z dvorom potovala po Franciji, kot je bilo to v navadi. Na srečanju ob francosko-španski meji v Bayonnu vojvoda Katarine (ki je na francoskem dvoru še vedno imela glavno besedo) ni mogel prepričati, da bi s špansko pomočjo odločneje nastopila proti hugenotom. Kasnejše obtožbe protestantov, da sta tedaj načrtovala šentjernejsko noč nimajo nobene realne osnove.